FI Euroopan unionin virallinen lehti L 42/7

KOMISSION DELEGOITU ASETUS (EU) 2017/286,

annettu 17 päivänä helmikuuta 2017,

delegoidun asetuksen (EU) 2016/1613 muuttamisesta maanjäristysten koettelemien Italian alueiden kotieläintuottajien osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 219 artiklan 1 kohdan yhdessä sen 228 artiklan kanssa,

sekä katsoo seuraavaa:

(1) Komission delegoitu asetus (EU) 2016/1613 (2) hyväksyttiin maitoalalla vallitsevan, kysynnän ja tarjonnan maailmanlaajuisesta epätasapainosta johtuvan vakavan epätasapainon sekä muilla kotieläintuotantoaloilla, erityisesti sianliha-, naudan- ja vasikanliha- sekä lampaan- ja vuohenliha-aloilla niin ikään esiintyneiden markkinaongelmien hillitsemiseksi.

(2) Keski-Italiaa 24 päivänä elokuuta 2016 koetellut maanjäristys aiheutti suuria inhimillisiä ja aineellisia vahinkoja; ne johtivat poikkeuksellisen vakaviin markkinahäiriöihin maanjäristysalueilla, jotka ovat pääasiassa rakenteellisista haitoista kärsiviä vuoristoalueita, joilla kotieläintuotannolla on huomattava taloudellinen ja sosiaalinen merkitys. Koska alueella esiintyy edelleen jälkijäristyksiä ja uusia maanjäristyksiä, delegoidussa asetuksessa (EU) 2016/1613 säädetty tuki on nyt entistäkin tärkeämpää Italialle.

(3) Koska Italialle delegoidun asetuksen (EU) 2016/1613 nojalla myönnetty määrä korvaa ainoastaan rajoitetun määrän maanjäristysten koettelemien alueiden kotieläintuottajien kärsimistä tosiasiallisista menetyksistä, on tarpeen antaa Italialle lupa myöntää lisätukea kyseisille tuottajille korottamalla maalle myönnettävää unionin tukea.

(4) Määräaika vastaavien menojen toteuttamiselle, jotta kyseiset maksut olisivat oikeutettuja unionin tukeen, vahvistettiin delegoidussa asetuksessa (EU) 2016/1613 30 päiväksi syyskuuta 2017 tietämättä, että erityistilanne maanjäristysten koettelemilla Italian alueilla pahenee edelleen. Sen vuoksi on aiheellista siirtää myöhemmäksi asianomaisten menojen toteuttamiselle asetettua määräaikaa.

(5) On myös aiheellista lykätä määräaikaa, johon mennessä Italian on ilmoitettava maksetut määrät toimenpidettä kohti, tuensaajien lukumäärä ja tyyppi sekä arviointi toimenpiteen tehokkuudesta.

(6) Sen varmistamiseksi, että kotieläintuottajat maanjäristysten koettelemilla Italian alueilla saavat tuen mahdollisimman pian, olisi säädettävä, että Italia voi soveltaa välittömästi delegoidussa asetuksessa (EU) 2016/1613, sellaisena kuin se on muutettuna tällä asetuksella, vahvistettuja sääntöjä. Sen vuoksi tämän asetuksen olisi tultava voimaan seuraavana päivänä sen jälkeen, kun se on julkaistu,

ON HYVÄKSYNYT TÄMÄN ASETUKSEN:

1 artikla

Muutetaan delegoitu asetus (EU) 2016/1613 seuraavasti:

1) Lisätään 1 artiklan 1 kohtaan alakohta seuraavasti: ”Tämän asetuksen mukaisista maksuista kotieläintuottajille maanjäristysten koettelemilla Italian alueilla aiheutuviin menoihin voidaan kuitenkin myöntää unionin tukea vain, jos maksut on suoritettu viimeistään 30 päivänä syyskuuta 2018.”

2) Lisätään 2 artiklaan alakohdat seuraavasti: ”Ensimmäisessä alakohdassa tarkoitetun tuen lisäksi Italia voi myöntää lisätukea maanjäristysten koettelemien alueiden kotieläintuottajille enintään 100:aa prosenttia vastaavan määrän liitteessä vahvistetusta määrästä. Lisätuki maanjäristysten koettelemien Italian alueiden kotieläintuottajille on maksettava viimeistään 30 päivänä syyskuuta 2018.”

3) Lisätään 3 artiklan b alakohtaan alakohta seuraavasti: ”Maanjäristysten koettelemien alueiden kotieläintuottajille myönnetyn tuen osalta Italian on kuitenkin ilmoitettava komissiolle viimeistään 15 päivänä lokakuuta 2018 toimenpidettä kohti maksetut kokonaismäärät, tuensaajien lukumäärä ja tyyppi sekä arviointi toimenpiteen tehokkuudesta.”

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä helmikuuta 2017. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) Komission delegoitu asetus (EU) 2016/1613, annettu 8 päivänä syyskuuta 2016, poikkeuksellisesta mukautustuesta maidontuottajille ja muiden kotieläintuotantoalojen viljelijöille (EUVL L 242, 9.9.2016, s. 10).